Vittorio Bersezio/Le miserie 'd monsú Travet/pàgina 40
Sena ondecima

Travet, Madama, 'l Comendator, Carlin, Brigida, Barbarot sot la taula.

TRAVET Diao! a l'è mes ora ch'i sonôma.

BRIGIDA Mi i cherdia mai pi c'a fusso già lor.

TRAVET E përchè ch'i j'eve butà 'l croch?

BRIGIDA J'avio paura... doi fomne sole! Al dí d'ancheui a j suced tante brute cose!

CARLIN Oh! mi, mi, mia panssa.

MADAMA TRAVET Là sta' ciuto ch'i sôma a cà, e t'vas subit a cogiete.

TRAVET Sta benedeta masnà a j taca mal ant'l pi bon, e a bsogna vni via tuti për chiel... Vëdesto t'las volsú mangé tanto d'côl doss!

CARLIN J'eu bobò.

MADAMA TRAVET Pover pcit... Marianin? Dov'ela Marianin?

BRIGIDA A l'è d'd'là... C'a la guarda sí.

Leteratura piemontèisa
Vittorio Bersezio
Le miserie 'd monsú Travet